Fodbold: Der står medaljer og europæiske billetter på spil for begge hold, når OB og FC Nordsjælland klokken 18.00 sparker til bolden for første gang i påskesolen på Nature Energy Park i Odense.

Efter skærtorsdags resultater overtog Esbjerg tredjepladsen med 45 point foran OB, der før aftenkampen har 43 point, mens Brøndby - der blev slået i Esbjerg - er nede på 40.

Med en sejr kan OB dermed slå et gevaldigt hul på seks point ned til Brøndby, mens FC Nordsjælland før slaget mod OB har 38 point og dermed for alvor kan distanceres af fynboerne.

Omvendt kan et OB-nederlag så småt få de stribede alarmklokker til at bimle - i forhold til det eneste perspektiv, der er for resten af foråret. Nemlig den nævnte bronzemedaljer og/eller en billet til Europa League.

Fjerdepladsen kan dog også bruges til noget, hvis FC Midtjylland vinder pokalfinalen mod Brøndby. Så skal nummer fire spille en playoff-kamp hjemme mod det hold, som slutter nummer syv. Og det kan eksempelvis blive AGF.

Så der står masser af spil i aftenkampen.

Man kan følge live-opdateringen fra stadion her.